Prvih četiri zahtjeva za kredite za obrtna sredstva mikro i malim poduzetnicima agencija Hamag-Bicro već je odobrila, potvrdio je portalu Lider Media Vjeran Vrbanac, predsjednik Uprave te institucije. Za spas najugroženijih dijelova gospodarstva pristiglo je, kako kaže, već oko 250 zahtjeva, a sa svakim danom pristiže ih sve više i više. Krediti za obrtna sredstva za male i mikro poduzetnike i obrtnike iznose 25.000 eura.

- Našim analitičarima treba oko 48 sati da ih obrade, olakšava nam to što smo sad spojeni s Poreznom upravom, Finom, HNB-om i HROK-om, ali moramo poštovati sve procedure i protokole, jer se ipak radi u EU sredstvima. Jako je bitno da je dokumentacija kompletirana - kazao je Vrbanac i dodao kako je najveći broj zaprimljenih zahtjeva pristigao elektroničkom poštom ili običnom poštom, čak i online, tako da nema potrebe za pohode po šalterima, s obzirom da je u ovoj situaciji najvažnije ostati kod kuće.

Kamatne stope su, dodaje, simbolične, od 0,5 do jedan posto, poček je godinu dana, a odobrena sredstva treba potrošiti u tri mjeseca. Nije to jedina kreditna linija, od idućeg tjedna krenut će i s istim takvim kreditnim ponudama za poljoprivrednike, koje bi Vlada trebala potvrditi na sljedećoj sjednici.

- Vlada će uskoro odobriti i 'COVID 19 kredite' u iznosu od 100.000 eura za obrtna sredstva za srednje poduzetnike. Kolika će njihova biti kamatna stopa, još se ne zna, ali vjerujem da neće pretjerano odudarati od sadašnjih - naveo je Vrbanac te dodao da je Hamag-Bicro povećao i pokriće rizika sa 65 posto na 80 posto, što je dobra vijest za komercijalne banke. Njih pak Vrbanac poziva da se aktivnije uključe u kreditiranje poduzetnika u ovim izazovnim vremenima.